Diari Oficial de la Generalitat Valenciana


Sumari del DOGV 9390, del 25-07-2022 (2022/7097)

CORRECCIÓ d'errades de la Resolució d'11 de juliol de 2022, d'aprovació de la relació de llocs de treball del Síndic de Greuges de la Comunitat Valenciana.
-----------------------------------------------------------------------------------------------------------------------------------------------------------

### Dades del document

Número de DOGV
:   9390

Data del DOGV
:   25-07-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/7097


Data del document
:   11-07-2022

Organisme emissor
:   Sindic de Greuges

Tipus de document
:   Correcció d'errades

Correcció d'errades

 Descriptors 

:   * personal
    * concurs administratiu

CORRECCIÓ d'errades de la Resolució d'11 de juliol de 2022, d'aprovació de la relació de llocs de treball del Síndic de Greuges de la Comunitat Valenciana. [2022/7097]  
Advertit un error en la publicació de la Resolució d'11 de juliol de 2022, d'aprovació de la relació de llocs de treball del Síndic de Greuges de la Comunitat Valenciana. publicada en el DOGV de 22 de juliol de 2022, numere 9389, es procedeix a publicar-la de nou en la seua integritat.  
  
  
«RESOLUCIÓ d'11 de juliol de 2022, d'aprovació de la relació de llocs de treball del Síndic de Greuges de la Comunitat Valenciana  
  
L'article 92, règim jurídic, de la Llei 2/2021, de 26 de març, del Síndic de Greuges de la Comunitat Valenciana, atribueix al síndic de Greuges la potestat d'elaborar i aprovar la relació de llocs de treball del personal al seu servei, la qual ha de contenir la naturalesa, la classificació retributiva i les funcions de cada lloc. Una vegada aprovada, s'ha de publicar en el Butlletí Oficial de les Corts Valencianes i en el Diari Oficial de la Generalitat Valenciana.  
El Reglament d'organització i funcionament del Síndic, que aprofundeix en l'estructura orgànica de la institució, determina en els articles 7 i 48 que corresponen a la persona titular del Síndic de Greuges, a banda de les funcions assenyalades en la llei reguladora de la institució, les competències següents: aprovar la relació de llocs de treball del personal al servei de la institució i les modificacions posteriors, oïda la Junta de Coordinació i Règim Interior del Síndic.  
  
Amb data 16 de juny de 2022 es va constituir la mesa de negociació per a l'estudi i la negociació de la relació de llocs de treball de la institució del Síndic de Greuges, en la qual van participar representants de la institució i dels sindicats majoritaris en l'àmbit de les Corts, a què ve referida la vinculació de la institució.  
Amb data 7 de juliol de 2022 es reuneix novament la mesa de negociació per a ultimar la proposta definitiva de l'esborrany resultant de la sessió anterior. En conclusió, per unanimitat de la mesa s'informa favorablement la versió definitiva de la relació de llocs de treball, que és signada pels seus membres a fi que siga elevada a la Junta de Coordinació i Règim Interior i posteriorment aprovada pel síndic de Greuges.  
  
Reunida la Junta de Coordinació i Règim Interior en sessió extraordinària de data 11 de juliol de 2022, manifesta la plena conformitat i el dictamen favorable a la proposta de relació de llocs de treball i de resolució d'aprovació elevada a la seua consideració.  
En coherència amb el que s'ha exposat, fent ús de les competències que legalment em corresponen d'acord amb l'article 92.3a de la Llei 2/2021, de 26 de març, del Síndic de Greuges de la Comunitat Valenciana, resolc:  
1) Aprovar la relació de llocs de treball del Síndic de Greuges de la Comunitat Valenciana, d'acord amb la proposta formulada per la mesa de negociació de 7 de juliol de 2022, amb el contingut de l'annex I i annex II.  
2) Comunicar la present resolució a l'Àrea Econòmica perquè s'adopten les mesures administratives i pressupostàries necessàries que donen la cobertura adequada a la naturalesa de cada lloc de treball, i que es creen, en concret, les partides corresponents al col·lectiu del personal funcionari i laboral, que permeten l'execució del que s'ha acordat.  
3) La present resolució es publicarà en el Butlletí Oficial de les Corts Valencianes i en el Diari Oficial de la Generalitat Valenciana, per a l'entrada en vigor.  
4) La present resolució es comunicarà a les Corts Valencianes perquè en prenguen coneixement.  
Contra la present resolució, que posa fi a la via administrativa, es podrà interposar recurs potestatiu de reposició davant de l'òrgan que l'ha dictada, en el termini d'un mes, comptador des de l'endemà de la seua notificació, d'acord amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé recurs contenciós administratiu, davant de la jurisdicció contenciosa administrativa, en el termini de dos mesos, comptador des de l'endemà de la notificació, de conformitat amb el que es preveu en la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjudici que es puga exercir qualsevol altre recurs que es considere oportú.  
  
Alacant, 11 de juliol de 2022.- El síndic de Greuges de la Comunitat Valenciana: Ángel Luna González.  
  
  
Annex I  
Proposta de relació de llocs de treball del síndic de greuges acordada per la mesa de negociació en sessió de 7 de juliol de 2022  
  
FONAMENTS DOCTRINALS I LEGALS  
D'acord amb la Llei 2/21, de 26 de març, del Síndic de Greuges de la Comunitat Valenciana, el Síndic elabora i aprova l'RLT «fent ús de la seua independència funcional i d'acord amb les seues característiques pròpies» (art. 92.3 LS).  
Per tant, la llei fonamenta la legitimitat exclusiva del síndic per a elaborar i aprovar la RLT en reconeixement de la seua independència funcional i no li exigeix cap altra vinculació que la referida a les característiques de la institució.  
L'Acadèmia Valenciana de la Llengua defineix característica com: «Que pertany al caràcter (...)» i, al seu torn, defineix caràcter com «Conjunt de característiques distintives o de qualitats pròpies que distingeixen una cosa, una persona o una col·lectivitat de les altres».  
  
D'ací es dedueix que han de ser les qualitats o circumstàncies pròpies de la institució aquelles que han de determinar el contingut de la RLT.  
Aquestes qualitats es deriven de la funció institucional i de les facultats o potestats que la llei confereix a la institució, i no tenen cap semblança amb aquelles que formen part de la naturalesa de les administracions públiques. En aquest sentit, es pot dir que les qualitats i circumstàncies del Síndic de Greuges són, alhora, limitades i exclusives.  
  
De manera clara i inequívoca, la llei estableix que les resolucions del Síndic «no podran modificar ni anul·lar disposicions normatives ni actes administratius» (art. 33.3 LS).  
Així mateix, la llei limita les facultats del Síndic a efectuar consideracions respecte dels deures legals incomplits, instar que es complisquen o suggerir la modificació de normes o la revisió dels criteris interpretatius d'aquestes. És significatiu que la llei, quan es refereix a la facultat del Síndic per a pronunciar-se sobre les normes, es remeta a criteris de justícia, amb l'enunciat exprés de «resultat injust» o «perjudici innecessari» (art. 33.2 LS).  
La llei també faculta per a formular recomanacions o advertiments orientats a protegir i garantir els drets i les llibertats constitucionals i estatutaris (art. 33.2.e LS).  
Del que hem exposat es dedueix que l'activitat del Síndic manca de tota eficàcia executiva o constitutiva en relació amb els drets que poden ser reclamats pels particulars o investigats d'ofici per la institució.  
  
La seua posició institucional resta circumscrita a la facultat de formular recomanacions o advertiments a les administracions i els ens o subjectes susceptibles de ser investigats, unes recomanacions que no han de ser acceptades per aquests, ja que la llei es limita a determinar que la seua «no-acceptació ha de ser motivada» (art. 35.2 LS).  
També sembla clar que les resolucions del Síndic no s'han de limitar a aplicar l'ordenament jurídic vigent. Tal com s'ha assenyalat expressament, requereixen una valoració que va més enllà de la legalitat per a endinsar-se en els contorns dels drets fonamentals i, particularment, de la justícia com a valor moral.  
Si es deriva cap eficàcia de les resolucions del Síndic, aquesta es produeix per la lliure acceptació dels subjectes investigats, és a dir, pel convenciment que les argumentacions contingudes en aquelles poden arribar a provocar. És per això que el Síndic de Greuges és definit en tota la literatura especialitzada com una magistratura unipersonal de convenciment, basada en el reconeixement de l'auctoritas que representa.  
La llei configura, així, una institució caracteritzada per la llibertat del seu titular a l'hora de valorar i d'interpretar l'abast de la justícia i dels drets i llibertats fonamentals, al costat de la mancança d'eficàcia executiva o força d'obligar de les seues resolucions, de manera que la converteix en una espècie de consciència crítica del funcionament de les administracions i dels seus agents o concessionaris.  
La labor de produir arguments per a convéncer els subjectes investigats, més aviat que la tramitació formalitzada i exhaustiva d'expedients, constitueix l'essència del treball en la institució, i aquesta transcendència seua ha de quedar reflectida en l'ordenació de la RLT.  
És aquest caràcter de la institució el que ha de determinar l'estructura i la disposició de la relació de llocs de treball. La necessitat de comptar amb un equip cohesionat i estructurat, capacitat i àgil, independent i flexible que avalue i propose en línia amb els criteris i valors amb què el síndic enjudicia les normes i els actes administratius que les apliquen, ha de prefixar, forçosament, el pes qualitatiu i quantitatiu que s'ha de donar al personal eventual dedicat a l'assessorament en les diverses matèries objecte de tractament a través de les queixes. Una eventualitat que va lligada als conceptes de confiança, llibertat de nomenament i cessament, i d'assignació, com a garantia de disponibilitat d'un equip sempre adaptable a les necessitats de la institució. Una institució que, d'altra banda, ha de romandre vigilant davant d'una realitat social, econòmica i política absolutament dinàmica, i mostrar-se aliena, per definició, a les característiques històriques de l'Administració pública.  
  
El personal que es trobe al servei del Síndic de Greuges tindrà la consideració de personal al servei de les Corts, i es regirà pel seu reglament d'organització i funcionament, pels estatuts de govern i règim interior de les Corts i amb caràcter supletori per la legislació valenciana en matèria de funció pública.  
Tot això s'ha de dur a terme amb un respecte estricte als límits derivats de les disponibilitats pressupostàries. Les referències a les disponibilitats pressupostàries, juntament amb l'obligació d'observar el principi de paritat, constitueixen les úniques fronteres que estableix la llei a l'hora de configurar l'equip d'assessors.  
És en aquest sentit que la Comissió Europea per a la Democràcia a través del Dret, coneguda com a Comissió Venècia, ha establit en els denominats «Principis sobre la protecció i la promoció de la institució del Defensor del Poble» (els Principis de Venècia), recomanats pel Comité de Ministres del Consell d'Europa en la sessió de 16 d'octubre de 2019 i refermats per la Resolució aprovada per l'Assemblea General de les Nacions Unides de 16 de desembre de 2020, que les institucions del Defensor del Poble «haurien de poder nomenar el seu propi personal» (punt 6 dels Principis per al desenvolupament de la institució de l'Ombudsman).  
En coherència amb el que acabem de dir, la present relació de llocs de treball pretén assolir una adequada dotació de personal per a la institució que, des de l'experiència d'aquests anys arrere i la necessària adaptació a les noves formes de treball resultants dels últims canvis, garantisca l'exercici de les funcions pròpies de la funció pública en l'àmbit de la institució.  
Les funcions administratives, com són les de registre i gestió administrativa de la institució en suport a les funcions de la Secretaria i la gestió econòmica, queden reservades a personal funcionari de carrera per als llocs de direcció de l'Àrea de Secretaria i el personal de gestió econòmica, auxiliats, si escau, pel personal oficial de gestió.  
  
El personal funcionari de carrera hi serà adscrit per selecció del d'altres administracions públiques en què ja tinga aquesta condició, i quedarà en situació de serveis especials en les administracions d'origen d'acord amb els dictats de la llei de la funció pública.  
El pressupost del Síndic de Greuges assumirà la totalitat de les retribucions que corresponguen a aquest personal i alliberarà l'administració d'origen de qualsevol càrrega econòmica que no responga a treball actiu. El nivell retributiu determinat en l'RLT garanteix la inclusió, si escau, dels complements consolidats.  
Es defineixen dos llocs de personal laboral per als llocs actuals d'informàtica en la institució, que desenvolupen una labor que pot evolucionar perfectament a la pròpia d'un contracte laboral en resultar el pur exercici d'una professió especialitzadíssima amb motiu del producte que cal treballar, que és el manteniment informàtic específic del Síndic de Greuges.  
La resta d'activitat del Síndic, en compliment de les seues funcions legalment establides, requereix la necessària relació de confiança amb la persona titular del càrrec de síndic o síndica de Greuges.  
A més, la present definició pretén garantir l'absoluta llibertat dels titulars futurs del càrrec de síndic de Greuges per a conformar el seu equip, de manera que resten alliberats de qualsevol vincle laboral o jurídic amb el personal que en el moment del seu nomenament ocupa els llocs de treball definits. El personal eventual podrà cessar o ser renovat a elecció del titular i el personal funcionari de carrera, subjecte a la lliure designació, també podrà cessar discrecionalment, amb la garantia de comptar amb un lloc de treball reservat en la seua administració d'origen.  
  
  
La plantilla actual del Síndic, conforme amb l'Acord d'aprovació del projecte de pressupost per a 2022, és:  
  
Plantilla de personal  
  
Nre. Lloc  
 1 Secretari/ària general  
16 Tècnic/a superior  
 1 Cap de l'Àrea Econòmica  
 1 Cap del Servei d'Informàtica  
 1 Tècnic/a de l'Àrea de Gabinet  
 1 Informàtic/a  
 1 Secretari/ària personal del síndic de Greuges  
 2 Secretari/ària personal adjunt/a  
 1 Traductor/a  
 2 Assessor/a de la ciutadania  
10 Oficial de gestió  
 1 Conductor  
 1 Uixer  
  
Totes les places estan actualment ocupades per personal eventual.  
  
  
  
Relació de llocs de treball:  
Llegenda: G: grup de titulació; CD: complement de destinació. CE: complement específic. Pro: forma de nomenament o selecció. AP: oberta a altres administracions públiques. LN: lliure nomenament. LD: lliure designació; C: concurs. Nat: naturalesa de la relació d'ocupació. F: funcionari de carrera; L: personal Laboral.; E: eventual.»  
  
  
  
Annex II  
Funcions  
  
Secretaria General  
1. Organització i direcció dels serveis generals.  
2. Assessorament general en matèries de contingut jurídic o tècnic que es considere oportú per a complir millor les competències pròpies del Síndic de Greuges.  
  
Assessors o assessores  
1. Funcions expressament qualificades com de confiança o d'assessorament especial.  
  
Traductor o traductora  
Sota la dependència de la persona titular de la Secretaria General, ha de de realitzar les funcions següents:  
1. Redacció i correcció de documents en les dues llengües oficials de la Comunitat Valenciana, especialment l'informe anual i els informes especials i extraordinaris.  
2. Traducció directa i inversa del valencià-castellà.  
3. Utilització d'equips informàtics per a dur a terme el seu treball.  
  
4. Elaboració de directrius sobre la sistematització lingüística dels informes en els dos idiomes propis de la Comunitat Valenciana.  
5. Assistència a la Secretaria General en les tasques administratives dels serveis generals que tinguen relació amb la traducció i correcció.  
  
6. Normalització de plantilles i documents, com també la coordinació i supervisió de l'aplicació del Manual d'estil de la institució.  
  
Secretaria personal del síndic/a  
1. Auxili i suport administratiu al síndic/a.  
2. Treballs de secretaria de direcció no comuns a l'organització administrativa.  
3. Classificació, registre, arxivament, custòdia i distribució de documents, d'acord amb les instruccions rebudes del síndic/a.  
4. Utilització dels equips informàtics.  
5. Atenció de telefonades, agenda de reunions, atenció de visites, etc.  
6. Redacció, processament i classificació de correspondència postal o electrònica.  
7. Aquelles funcions, anàlogues a les anteriors i implícites o amb caràcter instrumental per al seu exercici, que li assigne el síndic/a.  
  
Secretaria personal de l'adjunt/a  
1. Auxili i suport administratiu a l'adjunt/a.  
2. Treballs de secretaria de direcció no comuns a l'organització administrativa.  
3. Classificació, registre, arxivament, custòdia i distribució de documents, d'acord amb les instruccions rebudes de l'adjunt/a.  
4. Utilització dels equips informàtics.  
5. Atenció de telefonades, agenda de reunions, atenció de visites, etc.  
6. Redacció, processament i classificació de correspondència postal o electrònica.  
7. Aquelles funcions, anàlogues a les anteriors i implícites o amb caràcter instrumental per al seu exercici, que li assigne l'adjunt/a.  
  
Conductor o conductora/ serveis diversos  
1. Conducció i manteniment del vehicle de representació o de qualsevol altre que siga propietat del Síndic de Greuges.  
2. Trasllat de material, documents i mobiliari.  
3. Atenció al públic i a la central telefònica.  
4. Registre de documents, utilitzant els mitjans i equips informàtics de què dispose la institució.  
5. Tasques de reprografia i enquadernació de documents.  
  
Direcció de l'Àrea de Secretaria  
Sota la dependència de la persona titular de la Secretaria General, ha de realitzar les funcions següents:  
1. Col·laborar en l'elaboració de l'avantprojecte de pressupostos i la memòria anual.  
2. Tramitar els expedients de contractació administrativa  
3. Administrar i gestionar els recursos humans, tramitar les sol·licituds de vacances, llicències i permisos, i el control del compliment de la jornada de treball  
4. Elaborar la proposta del Pla de formació del personal.  
  
5. Organitzar el registre d'entrada i eixida i els arxius generals de documentació.  
6. Elaborar i actualitzar l'inventari dels béns.  
7. Planificar i executar programes de millora dels serveis, efectuar l'avaluació de qualitat, i implantar i impulsar eines de qualitat en la gestió.  
  
Gestió econòmica  
Sota la dependència de la persona titular de la Secretaria General, ha de realitzar les funcions següents:  
1. Encarregar-se de l'àrea economicoadministrativa.  
2. Fer el seguiment de la gestió economicopressupostària.  
3. Gestionar la comptabilitat i caixa fixa, els pagaments, cobraments i tots els moviments de tresoreria, i procurar que les conciliacions i els arquejos es realitzen amb la periodicitat deguda.  
4. Gestionar les nòmines i tots aquells tràmits relacionats amb els emoluments del personal.  
5. Atendre proveïdors i contractistes de serveis generals de la institució.  
6. Col·laborar en l'elaboració i actualització de l'inventari dels béns.  
7. Custodiar els cabals i responsabilitzar-se del crebant de caixa.  
  
Atenció ciutadana  
Sota la dependència de la persona titular de la Secretaria general, ha de realitzar les funcions següents:  
1. Prestar serveis d'atenció al públic i a la central telefònica.  
2. Registrar documents, mitjançant l'ús dels mitjans i equips informàtics de la institució.  
3. Facilitar l'accés de la ciutadania als serveis que desenvolupa la institució, a través dels diversos canals disponibles.  
4. Coordinar-se amb els departaments.  
5. Efectuar l'atenció personalitzada a la ciutadania, que comprendrà, entre d'altres, les tasques següents: a) de recepció i acolliment, a fi de facilitar-li l'orientació i ajuda que necessite en el moment inicial; i b) d'orientació i informació.  
  
Oficial de gestió  
Sota la dependència de la persona titular de la Secretaria General, ha de realitzar les funcions següents:  
1. Dur a terme tasques administratives, col·laborar, preparar, comprovar, actualitzar, elaborar i administrar dades.  
2. Inventari dels béns i materials.  
3. Tasques ofimàtiques, manuals o de càlcul numèric, d'informació.  
  
4. Tasques d'informació, despatx i registre de correspondència, fitxer i classificació de documents.  
5. Atenció al públic personal i telefònica.  
6. Tasques que comporten maneig de programes informàtics.  
7. Transcripció, reprografia i tramitació de documents, arxivament i registre.  
8. Vetlar, segons les seues possibilitats i mitjançant el compliment de les mesures de prevenció que en cada cas siguen adoptades, per la seua pròpia seguretat i salut en el treball i per la d'aquelles altres persones a qui puga afectar la seua activitat professional, a causa dels seus actes i omissions en el treball, de conformitat amb la seua formació i les instruccions que se li indiquen.  
9. Formar-se professionalment mitjançant la participació en programes i activitats formatives, organitzades tant internament com externament, que redunden en una millora del servei, coneixement del programari genèric d'oficines, i també del programari tècnic específic que siga utilitzat.  
10. Informar el personal superior jeràrquicament de l'estat de tramitació dels expedients a càrrec seu, col·laborar en la implantació de noves tecnologies i en els seus diversos procediments, proposar millores.  
11. Realitzar tasques complexes de gestió administrativa que inclouen decisions reglades i no reglades per normes.  
12. Dur a terme les tasques de col·laboració necessàries perquè la tramitació de qualsevol assumpte o expedient no experimente retard o cap disfunció, a fi d'obtenir la correcta interrelació entre els diversos empleats implicats en un mateix procediment.  
13. Instrucció, execució i coordinació amb altres empleats de les tasques que li assignen com a pròpies del lloc.  
14. Totes aquelles pròpies de la plaça, relacionades amb les anteriors, que no corresponguen a altres places de grup superior.  
  
Uixer / Serveis diversos  
Sota la dependència de la persona titular de la Secretaria General, ha de realitzar les funcions següents:  
1. Atendre el públic general i la centraleta telefònica.  
2. Recollir i portar correu, documents i material administratiu a l'interior i exterior de la seu de la institució.  
3. Utilitzar màquines fotocopiadores i similars.  
4. Controlar l'entrada, la recepció de visites i anotar en el llibre que corresponga en cada cas.  
5. Supervisar, agençar i mantenir les instal·lacions adscrites al Síndic de Greuges.  
6. Assistir i col·laborar en actes protocol·laris i institucionals.  
  
Direcció del Servei d'Informàtica  
És responsable de:  
1. Supervisar la instal·lació, el manteniment i el maneig d'equips informàtics i ofimàtics.  
2. Elaborar, actualitzar i dirigir l'aplicació dels plans informàtics, com a instrument d'ordenació i programació de totes les actuacions i els projectes de tractament automatitzat de la informació.  
  
3. Estudiar les noves aplicacions informàtiques i analitzar i proposar procediments per a l'explotació dels sistemes de la informació.  
  
4. Analitzar, planificar i coordinar la introducció de noves eines informàtiques, i donar suport als equips d'auditoria per a la correcta implantació i utilització.  
5. Supervisar la seguretat dels sistemes de tractament de la informació.  
6. Planificar, controlar i gestionar la xarxa.  
7. Detectar les necessitats que es plantegen i definir les possibles alternatives tecnològiques.  
8. Portar la coordinació amb empreses externes.  
9. Prestar assessorament tècnic i portar el control de l'execució i el control tècnic de les aplicacions informàtiques.  
10. Coordinar el suport informàtic als departaments.  
11. Dur a terme les accions formatives necessàries.  
12. Tenir experiència en suport i assistència del teletreball  
13. Tenir experiència a donar suport a eines de treball d'entorns col·laboratius  
14. Totes aquelles que li encomanen des de la Secretaria General.  
  
Informàtic/a  
1. Instal·lar, mantenir i manejar equips informàtics i ofimàtics.  
  
2. Assessorar i oferir suport tècnic a les persones usuàries.  
3. Dissenyar, desenvolupar, implantar i mantenir aplicacions informàtiques i bases de dades.  
4. Dissenyar, desenvolupar, implantar i mantenir els programes i les polítiques de seguretat en matèria de sistemes d'informació.  
5. Administrar aplicacions informàtiques, bases de dades i sistemes operatius.  
6. Participar en el disseny i la planificació dels projectes d'infraestructures, com també en la reposició, administració, manteniment i explotació de les infraestructures d'estacions de treball, sistemes informàtics, comunicacions, sistemes operatius, bases de dades, còpies de seguretat i, en general, programari base d'execució a escala corporativa.  
  
7. Administrar i gestionar les xarxes de comunicacions tant de veu com de dades. Tenir experiència en suport i assistència del teletreball.  
8. Tenir experiència a donar suport a eines de treball d'entorns col·laboratius.  
9. Totes aquelles que li encarregue la persona responsable del Servei d'Informàtica o de la Secretaria General.»